**Manje je više**

**(Laička kolumnica [145])**

**Križ: blagotvornost trpljenja**

Proljeće je. Prevrtljivi travanj šaljivo nas uči strpljivosti. U jednom jedinom danu kadar je učiniti da se stresemo od jutarnje studeni, da se preznojimo usred podnevne žege, da se smočimo pod naletom iznenadna pljuska. Proljetno doba priziva strpljenje u iščekivanju opuštajućih blagodati vreloga ljeta i plodonosna obilja rane jeseni. Proljeće brzo prolazi, baš kao i ovo vazmeno doba s kojim se kalendarski podudara, pozivajući me da se u kolumnici opet okrenem *križu* koji može i treba, smije i umije, hoće i mora biti *nošen*.

 Gramatička *trpnost* (pasivnost) prethodne rečenice nije za razliku od funkcionalnosti tzv. velikih svjetskih jezika u hrvatskom standardu uporabno osobito poželjna. Dobro je što je tako! *Jezik* koji je kao *zamašnjak duha* više od sredstva za sporazumijevanje podastire nam izričajnu trpnost kao svojevrstan odslik stanja ljudskoga bića kojemu je potrebno da na časak mirujući predahne, kako bi potom, odmoreno i osnaženo, čilo prelazilo u *radno* (aktivno) stanje svrhovita življenja, domišljata djelovanja i dragovoljna prihvaćanja, *trpljenja*, podnošenja i nošenja baš meni, upravo tebi, njemu i njoj namijenjena popudbinskog zavežljaja, gorkoslatkog *tereta* što ga u ovostrano uskom procijepu između trpljeničke gorčine i pregalačke poletnosti iskustveno zgušnjavamo u (ne)pojmljivoj *kristonosnosti* drvenoga križa.

U nužnoj opreci spram *uživanja* trpljenje je *kontrapunkt* naše životne simfonije. O njegovoj spasenjskoj *blagotvornosti* svjedoči ovonedjeljna evanđeoska perikopa (Lk 24, 35-48). Bez sposobnosti trpljenja nemoguće je razvijati, njegovati i pospješivati međuljudske odnose. Trpljenje i *patnja* nisu istoznačnice. Pogledajmo što kaže hrvatski pjesnik **Frano Alfirević** (1903-1956) u antologijskoj pjesmi *Spomen na guštericu*:

*Ja možda trpim ko jedna gušterica, / koju ko dijete uhvatih kraj isušenog bunara / i pet je sati mučih, ravnodušna lica, / a samo živjet htjela je ispod sunčanog žara.*

 Čestitu pjesniku od srca hvala! Milosrdni Bože, nauči nas trpjeti. Pomozi nam da trpeljivo i strpljivo jedni drugima olakšavamo trpljenje i nošenje bremenitih križnih tereta!

Sead Ivan Muhamedagić